ພວກຄົນງານທີ່ຕົກຄ້າງຢູ່ໃນບໍ່ ທີ່ຊີເລ ອອກມາໄດ້ແລ້ວ
ມີ 9 ຄົນຖືກຊ່ອຍຂຶ້ນມາແລ້ວ ໃນການປະຕິບັດງານກູ້ໄພ ຢູ່ທີ່ປະເທດຊີເລ
ພວກກູ້ໄພໄດ້ນຳເອົາໂຕພວກຄົນງານຂຸດບໍ່ຄໍາ ແລະທອງ ແດງ 33 ຄົນ ທີ່ຕົກຄ້າງຢູ່ໃຕ້ພື້ນດິນ ເລິກກວ່າເຄິ່ງຫຼັກ ກິໂລແມັດ ເປັນເວລາສອງເດືອນກວ່າໆນັ້ນຂຶ້ນມາເທິງໜ້າ ດິນແລ້ວ ເທື່ອລະຄົນ ຜູ້ທໍາອິດທີ່ຂຶ້ນມາ ແມ່ນທ້າວ Florencio Avalos ອາຍຸ 31 ປີ ທີ່ໄດ້ຖືກນຳໂຕຂຶ້ນມາຫຼັງຈາກທ່ຽງຄືນວັນອັງຄານ ເລັກນ້ອຍ ໃນກ່ອງກູ້ໄພໂລຫະແຄບໆພໍຢືນໄດ້ ທີ່ເອີ້ນວ່າ ຟີນິກສ໌ ທ້າວ Avalos ທີ່ໃສ່ແວ່ນຕາດຳເພື່ອປ້ອງກັນ ບໍ່ໃຫ້ຕາຂອງລາວຖືກແສງກ້າ ຫຼັງຈາກໄດ້ຢູ່ໃນຄວາມມືດ ເປັນເວລາ 10 ອາທິດນັ້ນ ໄດ້ສວມກອດລູກຊາຍ ແລະພັນລະຍາ ກ່ອນທີ່ປະທານາທິບໍດີຊີເລ ທ່ານ Sebastian Pinera ເຂົ້າໄປສະແດງຄວາມດີໃຈກັບລາວ ພວກຂຸດບໍ່ຄຳ ໄດ້ຖືກນຳໂຕຂຶ້ນມາເທິງໜ້າດິນ 9 ຄົນແລ້ວ ຂະນະທີ່ພວກກູ້ໄພ ສືບຕໍ່ດຳ ເນີນງານມາຈົນຮອດຕອນເຊົ້າ ຂອງວັນພຸດມື້ນີ້ ຮູທີ່ຂຸດລົງໄປຊ່ອຍ ພວກຄົນງານບໍ່ທີ່ຕົກຄ້າງນັ້ນ ແມ່ນເລິກປະມານ 622 ແມັດ ແລະໃຊ້ ເວລາປະມານ 1 ຊົ່ວໂມງ ສຳລັບນຳເອົາພວກຄົນງານ ແຕ່ລະຄົນຂຶ້ນມາສູ່ໜ້າດິນ ເປັນທີ່ ຄາດກັນວ່າ ຂັ້ນຕອນໃນການກູ້ໄພທີ່ວ່ານີ້ ຈະໃຊ້ເວລາເຖິງ 2 ມື້ ມີພວກກູ້ໄພຢ່າງນ້ອຍ 4 ຄົນ ຈະຖືກສົ່ງລົງໄປໃຕ້ພື້ນດິນ ໃນລະຫວ່າງຂັ້ນຕອນການປະຕິ ບັດງານ ເພື່ອໃຫ້ຄວາມຊ່ອຍເຫຼືອ ແກ່ພວກຄົນງານທີ່ຕົກຄ້າງ ນອກນັ້ນແລ້ວພວກຄົນງານ ທີ່ຖືກນຳໂຕຂຶ້ນມາ ຈະໄດ້ຮັບການກວດສຸຂະພາບ ຈາກພວກນາຍແພດ ໃນທັນທີລຸນຫຼັງທີ່ ຂຶ້ນມາ ເທິງໜ້າດິນແລ້ວ ລັດຖະມົນຕີສາທາລະນະສຸກຊີເລ ທ່ານ Jaime Manalich ກ່າວວ່າ ພວກຄົນງານທີ່ຖືກ ຊ່ອຍຂຶ້ນມາ ມີສຸຂະພາບເຂັ້ມແຂງດີ ມີພວກນັກຂ່າວຫຼາຍກວ່າ 1,000 ຄົນ ພາກັນໄປເອົາຂ່າວ ທີ່ເຂດທະເລຊາຍຂອງຊີເລນັ້ນ ແລະການກູ້ໄຟທີ່ວ່ານີ້ ໄດ້ມີການຖ່າຍທອດ ໂທລະພາບສົດ ໃຫ້ຊາວຊີເລໄດ້ເບິ່ງກັນ